CELEX: 32017D1255
Language: lt
Date: 1499731200000
Title: 2017 m. liepos 11 d. Komisijos įgyvendinimo sprendimas (ES) 2017/1255 dėl formos, kurioje aprašomos organizacijų patvirtinimo EURES narėmis ir partnerėmis nacionalinės sistemos ir procedūros (Tekstas svarbus EEE. )

12.7.2017   
            
            
               LT
            
            
               Europos Sąjungos oficialusis leidinys
            
            
               L 179/18
            
         KOMISIJOS ĮGYVENDINIMO SPRENDIMAS (ES) 2017/1255
   2017 m. liepos 11 d.
   dėl formos, kurioje aprašomos organizacijų patvirtinimo EURES narėmis ir partnerėmis nacionalinės sistemos ir procedūros
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2016 m. balandžio 13 d. Europos Parlamento ir Tarybos reglamentą (ES) 2016/589 dėl Europos užimtumo tarnybų tinklo (EURES) darbuotojų galimybių naudotis judumo skatinimo paslaugomis ir geresnės darbo rinkų integracijos ir kuriuo iš dalies keičiami reglamentai (ES) Nr. 492/2011 ir (ES) Nr. 1296/2013 (1), ypač į jo 11 straipsnio 8 dalį,
   pasikonsultavusi su EURES komitetu,
   kadangi:
   
               (1)
            
            
               Reglamente (ES) 2016/589, inter alia, nustatyti pagrindiniai patvirtinimo EURES nariais ir partneriais principai ir kriterijai;
            
         
               (2)
            
            
               pagal Reglamento (ES) 2016/589 11 straipsnio 1 dalį kiekviena valstybė narė ne vėliau kaip 2018 m. gegužės 13 d. turėtų nustatyti sistemą, pagal kurią organizacijos būtų patvirtinamos EURES narėmis ir partnerėmis, būtų stebima jų veikla ir tai, ar jos, taikydamos šį reglamentą, laikosi taikytinos teisės, ir prireikus būtų atšaukiami jų patvirtinimai;
            
         
               (3)
            
            
               organizacijos, kurioms pagal Reglamento (ES) 2016/589 40 straipsnį pereinamuoju laikotarpiu leidžiama dalyvauti EURES tinklo veikloje kaip EURES narėms ir partnerėms, pasibaigus pereinamajam laikotarpiui turėtų pateikti paraišką toliau dalyvauti EURES tinklo veikloje. Paraiška bus nagrinėjama pagal minėtų patvirtinimo sistemų procedūras;
            
         
               (4)
            
            
               pagal Reglamento (ES) 2016/589 10 straipsnį paskirtoms valstybinėms užimtumo tarnyboms patvirtinimo procedūros netaikomos, tačiau jos turėtų vykdyti pareigas ir atitikti kriterijus, nurodytus tame straipsnyje;
            
         
               (5)
            
            
               vadovaudamosi Reglamento (ES) 2016/589 11 straipsnio 6 ir 7 dalimis, valstybės narės per nacionalinius koordinavimo centrus turi informuoti Europos koordinavimo centrą apie savo patvirtinimo sistemas ir patvirtintas ar atmestas paraiškas arba atšauktus patvirtinimus, o Europos koordinavimo centras šią informaciją turėtų persiųsti kitiems nacionaliniams koordinavimo centrams;
            
         
               (6)
            
            
               valstybėms narėms sistemingai keičiantis informacija ir bendradarbiaujant galima pagerinti nacionalinių patvirtinimo sistemų struktūros ir jų taikymo kokybę;
            
         
               (7)
            
            
               siekiant užtikrinti atvirus valstybių narių informacijos mainus ir tarpusavio mokymąsi, būtina naudoti bendrą nacionalinių patvirtinimo sistemų aprašo formą ir sukurti informacijos mainų mechanizmą;
            
         
               (8)
            
            
               ilgainiui, atsižvelgiant į įdarbinimo paslaugų rinkos pokyčius ir kitus įvykius, formą gali reikėti pritaikyti. Todėl svarbu parengti tokį valdymo modelį, kad prieš patvirtinant formos pakeitimus su nacionaliniais koordinavimo centrais būtų tinkamai konsultuojamasi ir jie dalyvautų priimant sprendimą,
            
         PRIĖMĖ ŠĮ SPRENDIMĄ:
   1 straipsnis
   Dalykas
   Šiuo sprendimu nustatoma forma, kurią valstybės narės turi naudoti aprašydamos savo EURES narių ir partnerių patvirtinimo sistemas, sukurtas pagal Reglamento (ES) 2016/589 11 straipsnio 1 dalį (toliau – nacionalinės patvirtinimo sistemos), formos keitimo procedūros ir dalijimosi informacija apie patvirtinimo sistemas su kitomis valstybėmis narėmis mechanizmas.
   2 straipsnis
   Bendrieji principai
   1.   Naudodamos 6 straipsnyje nurodytą bendrą formą, valstybės narės dalijasi informacija apie savo patvirtinimo sistemas, o joms pasikeitus šią informaciją atnaujina.
   2.   Valstybės narės užtikrina, kad pagal jų patvirtinimo sistemas būtų atliekamos toliau nurodytos funkcijos:
   
               a)
            
            
               tvarkomos ir vertinamos paraiškos tapti EURES nariais arba partneriais;
            
         
               b)
            
            
               priimami sprendimai priimti ar atmesti tokias paraiškas arba atšaukti patvirtinimus;
            
         
               c)
            
            
               tvarkomi dėl b punkte nurodytų sprendimų pateikti skundai ir priimami su jais susiję sprendimai, taip pat siūlomos su šiais sprendimais susijusios teisių gynimo priemonės;
            
         
               d)
            
            
               stebima EURES narių ir partnerių atitiktis nacionalinėms patvirtinimo sistemoms ir Reglamente (ES) 2016/589 nustatytiems reikalavimams.
            
         3.   Valstybės narės užtikrina, kad pareiškėjai būtų aiškiai informuoti apie tai, kaip bus tvarkomos jų paraiškos, visų pirma apie tai, kaip su kitomis valstybėmis narėmis bus keičiamasi informacija apie sprendimus dėl patvirtinimo, stebėsenos ir atšaukimo.
   3 straipsnis
   Nacionalinių koordinavimo centrų vaidmuo ir atsakomybė
   Kaip nustatyta Reglamento (ES) 2016/589 11 straipsnio 6 dalyje, nacionaliniai koordinavimo centrai savo atitinkamoje valstybėje narėje atsako už Europos koordinavimo centro informavimą apie nacionalinę patvirtinimo sistemą ir jos veikimą, visų pirma jie:
   
               a)
            
            
               teikia informaciją apie nacionalines patvirtinimo sistemas, įskaitant visus taikomus kriterijus ir reikalavimus, pateikdami 6 straipsnyje nurodytą užpildytą bendrą formą ir prireikus ją atnaujindami;
            
         
               b)
            
            
               informuoja Europos koordinavimo centrą apie EURES narius ir partnerius, patvirtintus pagal nacionalinę patvirtinimo sistemą;
            
         
               c)
            
            
               informuoja Europos koordinavimo centrą apie atsisakymą patvirtinti dėl neatitikties reikalavimams, ypač Reglamento (ES) 2016/589 I priedo 1 skirsnio 1 punkto nuostatoms;
            
         
               d)
            
            
               informuoja Europos koordinavimo centrą apie patvirtinimo EURES nariais ir partneriais atšaukimą ir jo priežastis.
            
         4 straipsnis
   Europos koordinavimo centro vaidmuo ir atsakomybė
   1.   Europos koordinavimo centras atsako už valstybių narių keitimosi informacija apie nacionalines patvirtinimo sistemas ir apie jų veikimą rėmimą, visų pirma jis:
   
               a)
            
            
               EURES portalo ekstranete sukuria ir prižiūri tam skirtą dalį, kurioje nacionaliniai koordinavimo centrai galėtų:
               
                           i)
                        
                        
                           rasti 6 straipsnyje nurodytą formą ir visą informaciją apie tai, kaip ją pildyti ir pateikti;
                        
                     
                           ii)
                        
                        
                           laikantis Reglamento (ES) 2016/589 ir šio sprendimo, rasti visą nacionalinių koordinavimo centrų pateiktą informaciją apie patvirtinimo sistemas ir pateiktas paraiškas, kadangi pagal Reglamento (ES) 2016/589 11 straipsnio 6 ir 7 dalis Europos koordinavimo centras informaciją apie paraišką privalo persiųsti kitiems nacionaliniams koordinavimo centrams;
                        
                     
                           iii)
                        
                        
                           lankytis bendradarbiavimo erdvėje, skirtoje keistis informacija apie nacionalinių patvirtinimo sistemų kūrimą ir veikimą;
                        
                     
         
               b)
            
            
               pateikia visas kitas priemones, nurodymus ir pagalbą, kad palengvintų informacijos apie patvirtinimo sistemas mainus ir tarpusavio mokymąsi;
            
         
               c)
            
            
               reguliariai informuoja koordinavimo grupę apie tai, kaip veikia informacijos mainai, ir prireikus siūlo formos arba procedūrų pakeitimus.
            
         2.   Europos koordinavimo centras, gavęs atskirą kiekvieno nacionalinio koordinavimo centro sutikimą, EURES portale skelbia EURES narių ir partnerių sąrašą.
   5 straipsnis
   Koordinavimo grupės vaidmuo ir atsakomybė
   1.   Koordinavimo grupė, siekdama pagerinti nacionalinių patvirtinimo sistemų veikimą, atidžiai stebi jų veiklą ir veikia kaip nuomonių ir gerosios patirties mainų forumas.
   2.   Kartą per metus koordinavimo grupė peržiūri šio sprendimo taikymą, o peržiūros rezultatai panaudojami kaip koordinavimo grupės įnašas į Komisijos atliekamo veiklos ir ex post vertinimo ataskaitas, remiantis Reglamento (ES) 2016/589 33 ir 35 straipsniais.
   3.   Jeigu 4 straipsnio 1 dalies a punkte nurodyta ekstraneto dalis arba bet kokia su ja susijusi informacija ir dokumentacija turi būti pritaikytos arba pakeistos, Europos koordinavimo centras, laikydamasis Reglamento (ES) 2016/589 14 straipsnio, prieš patvirtindamas naują versiją pasikonsultuoja su koordinavimo grupe.
   6 straipsnis
   Forma
   1.   Nacionaliniai koordinavimo centrai nacionalinėms patvirtinimo sistemoms, taikomiems kriterijams ir reikalavimams ir už sistemų veiklą atsakingoms įstaigoms aprašyti naudoja priede nustatytos formos elektroninę versiją.
   2.   Užpildyta forma Europos koordinavimo centrui pateikiama kai tik sukuriama nacionalinė patvirtinimo sistema. Kai pateikta informacija keičiasi, nacionalinis koordinavimo centras nedelsdamas užpildo ir pateikia naują formą su naujausia informacija.
   7 straipsnis
   Įsigaliojimas
   1.   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   2.   Ne vėliau kaip 2017 m. gruodžio 1 d. EURES portalo ekstranete Europos koordinavimo centras pateikia nacionaliniams koordinavimo centrams priede nustatytos formos elektroninę versiją, visus vėlesnius jos pakeitimus ir visus kitus susijusius nurodymus.
   
      Priimta Briuselyje 2017 m. liepos 11 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 107, 2016 4 22, p. 1.
   
      PRIEDAS
      
         Forma, kurią nacionaliniai koordinavimo centrai turi naudoti informuodami apie organizacijų patvirtinimo EURES narėmis ir partnerėmis nacionalines sistemas ir procedūras
      
      Elektroninė šios formos versija ir konsoliduotos vėliau iš dalies pakeistos formos versijos nacionaliniams koordinavimo centrams pateikiamos EURES portalo ekstranete.
      I.   TEISINIS PAGRINDAS
      Nuoroda į nacionalinį (-ius) įstatymą (-us) / taisykles / kitus teisės aktus.
      II.   EURES NARIŲ IR PARTNERIŲ ATRANKOS PROCEDŪRA
      1.   Metodas
      
                  a)
               
               
                  Aprašykite pasirinktą EURES narių ir partnerių atrankos metodą:
                  
                              i)
                           
                           
                              kvietimas teikti paraiškas (atviras ar tikslinis tam tikroms organizacijoms skirtas kvietimas? Jei tikslinis, kokioms organizacijoms skirtas ir kodėl?)
                           
                        
                              ii)
                           
                           
                              viešieji pirkimai
                           
                        
                              iii)
                           
                           
                              nuolatinis konkursas (jei taip, kokioms organizacijoms skirtas ir kodėl?)
                           
                        
                              iv)
                           
                           
                              kita
                           
                        
            
                  b)
               
               
                  Paaiškinkite, kaip viešinama informacija (pvz., ar pranešimai skelbiami elektroninėmis priemonėmis?)
               
            2.   Interesų konfliktų prevencija
      Paaiškinkite interesų konfliktų prevencijos, taikant šio sprendimo 2 straipsnio 2 dalį, priemones
      3.   Patvirtinimo procedūros eiga iki sprendimo dėl skyrimo priėmimo
      
                  a)
               
               
                  Už paraiškų tvarkymą ir vertinimą atsakinga įstaiga
               
            
                  b)
               
               
                  Įstaigos funkcijos
               
            4.   Sprendimo dėl skyrimo priėmimo procedūra / trečiųjų šalių informavimas
      
                  a)
               
               
                  Už sprendimus priimti / atmesti paraiškas, remiantis jų vertinimu, atsakinga įstaiga
               
            
                  b)
               
               
                  Įstaigos funkcijos
               
            
                  c)
               
               
                  Laikotarpis nuo paraiškos pateikimo iki pranešimo pareiškėjams apie jos priėmimą / atmetimą
               
            
                  d)
               
               
                  Paaiškinkite, kaip pareiškėjams pranešama apie paraiškos priėmimą / atmetimą
               
            
                  e)
               
               
                  Paaiškinkite, kaip, siekiant užtikrinti skaidrumą, skelbiama apie atrinktus EURES narius ir partnerius
               
            5.   Tinkamo teisinio proceso užtikrinimas
      
                  a)
               
               
                  Atsakinga įstaiga
               
            
                  b)
               
               
                  Paaiškinkite, kaip nagrinėjami su patvirtinimo sistema susiję skundai
               
            
                  c)
               
               
                  Galimos teisių gynimo priemonės, kai atsisakoma patvirtinti nariu
               
            6.   Patvirtinimo laikotarpis
      Ar nariu patvirtinama ribotam laikotarpiui? Jeigu taip, kokios trukmės laikotarpiui?
      7.   Pakartotinio patvirtinimo procedūra
      Paaiškinkite procedūrą ir tvarkaraštį
      8.   Paraiškos mokestis
      Ar iš pareiškėjų imamas mokestis? Jei taip, kaip nustatomas jo dydis?
      III.   PATVIRTINIMO KRITERIJAI
      
                  1.
               
               
                  Reglamento (ES) 2016/589 I priedo būtiniausių kriterijų taikymas
               
            
                  2.
               
               
                  Galimi nacionaliniai kriterijai ir priežastys, kodėl jie turi būti taikomi siekiant Reglamento (ES) 2016/589 11 straipsnio 2 dalyje nustatytų tikslų
               
            IV.   STEBĖSENA
      
                  1.
               
               
                  Atsakinga (-os) įstaiga (-os)
               
            
                  2.
               
               
                  Metodas (pagrįstas duomenimis, kontrolė ir auditas, atsitiktinė patikra ir t. t.)
               
            
                  3.
               
               
                  Patikrų dažnumas
               
            
                  4.
               
               
                  Su EURES narių ir partnerių veikla susijusių skundų tvarkymas
               
            
                  5.
               
               
                  Patvirtinimo sistemos reikalavimų nesilaikymo ir Reglamento (ES) 2016/589 prievolių nevykdymo pasekmės
               
            V.   PATVIRTINIMO ATŠAUKIMO PROCEDŪRA
      
                  1.
               
               
                  Atsakinga įstaiga
               
            
                  2.
               
               
                  Įstaigos funkcijos
               
            
                  3.
               
               
                  Paaiškinkite patvirtinimo atšaukimo atvejų nagrinėjimo procedūrą ir tvarkaraštį
               
            
                  4.
               
               
                  Galimos teisių gynimo priemonės atšaukus patvirtinimą
               
            VI.   PATVIRTINIMO ATŠAUKIMO KRITERIJAI
      Išvardykite nacionalinius patvirtinimo atšaukimo kriterijus.
      VII.   EURES NARIŲ IR PARTNERIŲ SĄRAŠAS
      Prie Europos koordinavimo centrui teikiamos formos pridedamas ir nuolat atnaujinamas EURES narių ir partnerių sąrašas.